Viliam Pauliny

Viliam Pauliny (pseudonym: Podbúnovský; * 20. december 1877, Slovenské Pravno, Slovensko – † 1945, Nemecko) bol slovenský verejný činiteľ, politik a bankár.

Životopis 

Narodil sa vo farbiarskej rodine Jána Paulinyho a jeho manželky Anny rodenej Černej ako dvanáste z 15tich detí. Jeho manželkou bola Oľga Paulinyová rodená Izákova. Študoval na gymnáziu v Kremnici a v rokoch 18961898 na Česko-slovenskej obchodnej akadémii v Prahe. Od roku 1898 bol bankový úradník v Martine, vo Zvolene. Po roku 1918 fúziou viacerých peňažných ústavov založil v Banskej Bystrici Národnú banku. V roku 1920 sa stal jej riaditeľom a v roku 1923 predsedom správnej rady. Bol zakladateľom a predsedom správnej rady účastinnej spoločnosti Stredoslovenské elektrárne a od roku 1923 predsedom Obchodnej a priemyselnej komory v Banskej Bystrici. Bol člen predsedníctva Národohospodárskej župy stredoslovenskej, organizátor sokolského hnutia, turistických podujatí, predseda Klubu československých turistov a člen čestného výboru SKI-klubu v Banskej Bystrici. Redigoval Hronské noviny (19251928). Starosta Banskej Bystrice (1. august 19386. október 1938).

Spolupracoval s predstaviteľmi českého hospodárskeho života. Bol funkcionár Republikánskej strany poľnohospodárskeho a maloroľníckeho ľudu, poslanec Národného zhromaždenia (19181920). Prispieval do politických, cirkevných a iných periodík.

Zúčastnil sa aj protifašistického odboja. Počas SNP bol člen Revolučného národného výboru, člen povstaleckej SNR (od 1. septembra 1944) a povereník financií (od 5. septembra 1944) v Banskej Bystrici. Po ústupe SNP ho 11. november 1944 v Banskej Bystrici zatkla nemecká bezpečnostná polícia - Gestapo. Bol uväznený v Banskej Bystrici a neskôr v Bratislave, dňa 26.12.1944 bol odvlečený do Nemecka, kde zahynul v Berlíne ako hrdina a bojovník za to, že ako jeden z hlavných účastníkov príprav a vedenia Slovenského národného povstania pomohol oslobodiť svoju milovanú Československú republiku.

Ocenenie 
 1946 – in memoriam vyznamenaný Radom SNP I. triedy

Iné projekty

Literatúra 
 Slovenský biografický slovník

Externé odkazy 
 Záznam o narodení a krste v matrike evanjelickej cirkvy riadok 82 - Slovenské Pravno
 

Narodenia 20. decembra
Narodenia v 1877
Úmrtia v 1945
Slovenskí politici
Slovenskí bankári
Osobnosti SNP
Osobnosti zo Slovenského Pravna
Poslanci česko-slovenského Národného zhromaždenia